《胡公疏示祖择之卢氏石诗和之》
宋代·梅尧臣

远州太守蓬山客，来过卢家寻怪石。
卢家百物今已空，唯石难移留旧迹。
埋没尚存三四分，雨淋日炙如皴皵。
太守恻然呼健儿，荷锄秉锸争来役。
健儿掘土不为坚，旋旋剜沙见圭隙。
渐奇渐异人忘劳，更索更深知几尺。
瘦峰削出嵩华骨，虚窍凿破蛟螭额。
千指曳绳车四轮，击鼓助力归东陌。
东陌东头湖水傍，黄泥洗尽何苍碧。
故宅愈冷东湖喧，贵贱竞观无碍隔。
太守自怜坚直心，爱少憎多屡遭谪。
南至苍梧及桂林，名山遍访无穷僻。
所宜厌惯不入眼，向此歌吟尤爱惜。
我思永叔滁阳时，大夸古翠菱溪获。
作诗远寄予与苏，高唱相随无节拍。
今知贤人趣向同，玩好托情亡俗格。
建康从事胡公疏，一见诧君如李白。
雄才落笔泻天河，缀韵孤清仍险窄。
入探虎穴谁为难，辞通造化方能敌。
殿後吾虽胆力强，独鞭疲马络无益

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。